Sillä, että jäsenvaltion viranomainen eikä unionin toimielin on järjestänyt SEUT 101 artiklan soveltamista koskevan tutkimuksen, ei ole vaikutusta mainitun viranomaisen komissiolle asetuksen N:o 1/2003 11 artiklan 4 kohdan nojalla toimittamien asiakirjojen kuulumiseen Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 4 artiklan 2 kohdan kolmannen luetelmankohdan soveltamisalaan. Kyseisen säännöksen sanamuodosta ei näet ilmene, että kyseessä olevat tarkastus-, tutkinta- ja tilintarkastustoimet olisivat yksinomaan unionin toimielinten toimia, toisin kuin on kyse saman asetuksen 4 artiklan 3 kohdan osalta, jolla pyritään suojelemaan toimielimen päätöksentekomenettelyä. Koska jäsenvaltioiden legitiimit intressit voidaan varmistaa saman asetuksen 4 artiklan 1–3 kohdassa säädettyjen aineellisten poikkeusten nojalla, kyseisillä poikkeuksilla on katsottava pyrittävän suojaamaan paitsi unionin toimia myös jäsenvaltion omia etuja, joita ovat esimerkiksi sellaisten tarkastus-, tutkinta- ja tilintarkastustoimien suoja, jotka kyseisen jäsenvaltion viranomaiseen kuuluvat yksiköt suorittavat.

Kansallisen kilpailuviranomaisen SEUT 101 artiklan nojalla aloittamasta menettelystä on todettava, että kun mainittu viranomainen tarkastaa, osallistuuko yksi tai useampi yritys sellaiseen kollusiiviseen menettelyyn, joka saattaa vaikuttaa merkittävästi kilpailuun, se kerää arkaluonteisia kaupallisia tietoja, jotka koskevat menettelyssä mukana olevien yritysten taloudellisia strategioita, myynnin määrää, markkinaosuuksia tai liikesuhteita, joten tutustuminen tällaiseen menettelyyn liittyviin asiakirjoihin voi vahingoittaa mainittujen yritysten taloudellisten etujen suojaa Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 4 artiklan 2 kohdan ensimmäisessä luetelmankohdassa tarkoitetulla tavalla.

On olemassa sellainen yleinen olettama, jonka mukaan asetuksen N:o 1/2003 11 artiklan 4 kohdan nojalla toimitettujen asiakirjojen sisältämien tietojen ilmaiseminen vahingoittaa lähtökohtaisesti niiden yritysten, joita kyseessä olevat tiedot koskevat, taloudellisten etujen suojaa sekä siihen läheisesti liittyvää kyseessä olevan kansallisen kilpailuviranomaisen tutkintatoimien tarkoitusten suojaa Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 4 artiklan 2 kohdan ensimmäisessä ja kolmannessa luetelmankohdassa tarkoitetulla tavalla.

Asetuksella N:o 1/2003 pyritään näet muun muassa varmistamaan tietojen luottamuksellisuus ja salassapitovelvollisuuden noudattaminen SEUT 101 artiklan soveltamismenettelyissä, ja näin on erityisesti siinä viranomaisten välisessä verkostossa, joka varmistaa unionin kilpailusääntöjen noudattamisen, luodun tietojensaantijärjestelmän yhteydessä. Tällainen tavoite on perusteltavissa etenkin sillä, että kyseisissä menettelyissä on kyse mahdollisesti arkaluonteisista kaupallisista tiedoista, kuten huomautetaan asetuksen N:o 1/2003 johdanto-osan 32 perustelukappaleessa. Kyseisellä asetuksella pyritään siis asiakirjoihin tutustumisen alalla eri tavoitteeseen kuin asetuksella N:o 1049/2001, jolla pyritään tekemään asiakirjoihin tutustumista koskevan oikeuden käyttö mahdollisimman helpoksi ja edistämään hyviä hallintokäytäntöjä turvaamalla viranomaisten päätöksentekomenettelyn ja niiden päätösten perusteena olevien tietojen mahdollisimman laaja avoimuus.

Kyseistä olettamaa sovelletaan lisäksi edelleen sen jälkeen, kun kansallisen kilpailuviranomaisen toteuttamat menettelyt on päätetty lopullisesti. Ensimmäiseksi näet siinä viranomaisten verkostossa, joka varmistaa unionin kilpailusääntöjen noudattamisen, luodun tietojensaantijärjestelmän moitteeton toiminta edellyttää, että näin vaihdetut tiedot pysyvät luottamuksellisina. Toiseksi sen ajanjakson rajoittamista, jonka aikana yleistä olettamaa sovelletaan, ei tuossa erityisessä asiayhteydessä voitaisi perustella niille henkilöille, joille SEUT 101 artiklan rikkominen on aiheuttanut vahinkoa, kuuluvan vahingonkorvausoikeuden huomioon ottamisella. Riidanalaisista asiakirjoista, joita ovat kansallisen kilpailuviranomaisen suunnittelema päätös ja asian yhteenveto ja joiden toimittamisesta säädetään asetuksen N:o 1/2003 11 artiklan 4 kohdassa, on kuitenkin todettava, etteivät vahingonkorvausvaatimuksen perustelemiseksi tarpeelliset todisteet ole näissä asiakirjoissa vaan ne voisivat mahdollisesti sisältyä mainitun viranomaisen tutkinta-asiakirjoihin, vaikka riidanalaisissa asiakirjoissa viitattaisiinkin tällaisiin seikkoihin.

(ks. 60–62, 64, 77–79 ja 82 kohta)